सिद्दीकी बोले- हवा में नहीं, जमीन पर काम करते हैं हम, राज्य का विकास हमारा लक्ष्य
वित्तमंत्री अब्दुल बारी सिद्दीकी ने कहा कि वे हवा में नहीं, जमीन पर काम करते हैं। हर वर्ग की उन्नति के लिए काम करते हैं। राज्य का विकास ही हमारा लक्ष्य है और इसी के अनुरूप हमारा रोडमैप है। सबके खाते में 15 लाख देने, किसी किसान के आत्महत्या नहीं करने, करोड़ों रोजगार देने, बिहार को 1.85 लाख करोड़ का पैकेज देने की घोषणाओं का क्या हश्र हुआ सब देख रहे हैं। वे गुरुवार को विधानसभा में 2017-18 के बजट पर सरकार का पक्ष रख रहे थे। वित्त मंत्री ने कहा कि कृषि रोड मैप राज्य सरकार की प्राथमिकता में है। कृषि उपज बढ़ाने के साथ-साथ अत्याधुनिक कृषि यंत्रों के लिए काम हो रहा है। प्रत्येक किसान को दो वर्षों में मृदा स्वास्थ्य कार्ड देने की योजना है। 362 प्रखंडों में ई-किसान भवन का निर्माण हो चुका है। कृषि शिक्षा के लिए मेधावी छात्रों को दो हजार प्रतिमाह और छह हजार रुपए सालाना किताबों के लिए खरीदने के लिए दिए जा रहे हैं। बिहार के किसान उत्पादकता में राष्ट्रीय औसत से आगे निकल गए हैं। उन्होंने कहा कि सरकार के सात निश्चय के साथ-साथ कृषि भी सरकार की प्राथमिकता में है। इसे छोड़े कहां हैं? विपक्ष के तमाम आरोपों को खारिज करते हुए उन्होंने कहा कि बजट में सरकार का फोकस स्पष्ट है।
उन्होंने कहा- हमारा ध्यान विकास, गरीबी उन्मूलन और वित्तीय स्थायित्व पर केंद्रित है। तीनों को लेकर हमारा विजन भी स्पष्ट है। हमने इन्हें लक्ष्य करके अपनी कार्ययोजना बनाई है और उसके अनुरूप काम करेंगे। उन्होंने कहा कि राज्य सरकार के सात निश्चय पर भी हम गंभीर हैं। स्टूडेंट क्रेडिट कार्ड योजना के तहत 12वीं पास छात्रों को चार लाख तक का ऋण देने के लिए बैंक गारंटी, 20 से 25 वर्ष के बेरोजगारों को रोजगार की तलाश के लिए 1000 रुपए स्वयं सहायता भत्ता देने की योजना है। युवाओं की उद्यमशीलता को बढ़ावा देने के लिए स्टार्टअप नीति लागू की गई है। सभी काॅलेजों, विश्वविद्यालयों में फ्री वाई-फाई दी जा रही है। 2018 तक हर घर को बिजली कनेक्शन दिया जाएगा। चार वर्षों में हर घर में नल का जल होगा। चार वर्षों में कोई घर बगैर शौचालय के नहीं होगा। सभी सरकारी नौकरियों में महिलाओं को 35 फीसदी आरक्षण दिया जा रहा है।
बजट भाषण 20 मिनट, सरकार का उत्तर 25 मिनट
वित्तमंत्री ने 26 फरवरी को मात्र 20 मिनट का बजट भाषण दिया। लेकिन गुरुवार को उन्होंने बजट पर चर्चा के बाद सरकार का पक्ष रखा तो 25 मिनट बोले। यह भी रोमांचक रहा कि चर्चा के दौरान मात्र एक सदस्य ने हिस्सा लिया और फिर सीधे मंत्री का उत्तर हो गया। रोचक तो यह भी है कि बजट पर चर्चा में जो सदस्य बोले वे राजद के थे और सरकार का पक्ष रखने वाले मंत्री भी राजद के ही थे।
hin_Deva hin_Deva hin_Deva hin_Deva hin_Deva